NEUVOSTON DIREKTIIVI,

annettu 22 päivänä maaliskuuta 1988,

ruohonleikkureiden sallittua äänitehotasoa koskevan jäsenvaltioiden lainsäädännön lähentämisestä annetun direktiivin 84/538/ETY muuttamisesta (88/181/ETY)

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 100 a artiklan,

ottaa huomioon komission ehdotuksen(1),

toimii yhdessä Euroopan parlamentin kanssa(2),

ottaa huomioon talous- ja sosiaalikomitean lausunnon(3),

sekä katsoo, että

säännökset, joilla on tarkoitus rajoittaa ohjauspaikoissa ilmenevää melua, sekä ilmassa kantautuvan melun mittausmenetelmät vaihtelevat jäsenvaltiosta toiseen, mikä on ruohonleikkureiden kaupan esteenä; siksi näiden säännösten tai määräysten lähentäminen on tarpeen,

rakennuskoneiden ja -laitteiden melupäästöjen määrittelyä koskevan jäsenvaltioiden lainsäädännön lähentämisestä 19 päivänä joulukuuta 1978 annetussa neuvoston direktiivissä 79/113/ETY(4), sellaisena kuin se on viimeksi muutettuna direktiivillä 85/405/ETY(5), säädetään erityisesti menetelmästä, jota käytetään mitattaessa ohjauspaikassa ruohonleikkurin aiheuttamaa ilmassa kantautuvaa melua,

neuvoston 18 ja 19 päivänä joulukuuta 1978 pidetyssä kokouksessa ympäristöministerit totesivat, että ohjauspaikassa ilmenevän ilmassa kantautuvan melun mittausta varten käytettävät tekniset menettelyt on sisällytettävä kyseessä olevia laitetyyppejä koskevien direktiivien liitteisiin,

on aiheellista yhdistää kaikki ruohonleikkureiden äänipäästöjä koskevat tekniset säännökset yhteen direktiiviin, ja

näiden erilaisten vaatimusten huomioon ottamiseksi neuvoston direktiiviä 84/538/ETY(6) tulisi muuttaa,

ON ANTANUT TÄMÄN DIREKTIIVIN:

1 artikla

Muutetaan direktiiviä 84/538/ETY seuraavasti:

1 Korvataan 1 artiklan 1 kohta seuraavasti:

"1 Tämän direktiivin tarkoitus on rajoittaa ruohonleikkureiden ympäristöön päästämän ilmassa kantautuvan melun sallittua äänitehotasoa sekä leikkuuleveydeltään yli 120 cm:n levyisten ruohonleikkurien ohjauspaikassa mitatun ilmassa kantautuvan melun sallittua äänenpainetasoa määrittämällä raja-arvot ja tällaisten tasojen mittausmenetelmät."

2 Korvataan 2 artikla seuraavasti:

"2 artikla

Jäsenvaltioiden on toteutettava kaikki tarpeelliset toimenpiteet sen varmistamiseksi, että 1 artiklassa määriteltyjä ruohonleikkureita ei voida saattaa markkinoille, jos:

- niiden äänitehotaso, sellaisena kuin se on mitattuna liitteessä I määritellyissä olosuhteissa, ylittää leikkurin leikkuuleveyttä vastaavan sallitun tason, joka on annettu seuraavassa taulukossa:

>TAULUKON PAIKKA>

- leikkuuleveydeltään yli 120 cm levyisiä ruohonleikkureita varten, ohjauspaikassa, liitteessä I a määritellyissä olosuhteissa mitattuna, ilmassa kantautuvan melun äänenpainetaso, dB(A), ei ylitä 90 dB(A)."

3 Korvataan 4 artikla seuraavasti:

"4 artikla

Ennen kuin ruohonleikkuri saatetaan markkinoille siihen on selvästi näkyvällä tavalla ja pysyvästi joko suoraan tai levylle (kuten niitattu tai itseliimautuva levy), joka kiinnitetään siihen pysyvästi, merkittävä tiedot valmistajasta, tyypistä ja valmistajan takaamasta suurimmasta äänitehotasosta, jonka ilmoitusyksikkö on dB(A)/1pW, ja leikkuuleveydeltään yli 120 cm:n ruohonleikkureiden osalta maininta ohjauspaikassa mitatusta äänenpainetasosta, jonka yksikkö on dB(A)/20 ìPa.

Jälkimmäistä merkintää ei vaadita sähkökäyttöisten ruohonleikkureiden osalta, joiden leikkuuleveys on vähemmän kuin 30 cm ja jotka rakenteensa takia eivät ole meluisia.

Näiden merkintöjen mallit esitetään liitteessä III."

4 Lisätään uusi liite I a tämän direktiivin liitteen I mukaisesti.

5 Täydennetään liitettä III tämän direktiivin liitteessä II esitetyllä merkillä.

6 Täydennetään liitettä II äänenpainemittausten suorittamista vaativien ruohonleikkureiden osalta seuraavalla tekstillä, joka lisätään otsikon "Taattu äänitehotaso.........dB(A)" jälkeen:

"Taattu äänenpainetaso..............................dB(A)".

2 artikla

1 Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä heinäkuuta 1991. Niiden on ilmoitettava tästä komissiolle viipymättä.

2 Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle.

3 artikla

Tämä direktiivi on osoitettu kaikille jäsenvaltioille.

Tehty Brysselissä 22 päivänä maaliskuuta 1988.

Neuvoston puolesta

Puheenjohtaja

M. BANGEMANN

(1) EYVL N:o C 20, 27.1.1987, s. 2

(2) EYVL N:o C 281, 19.10.1987, s. 176, ja 9 päivänä maaliskuuta 1988 tehty päätös

(3) EYVL N:o C 180, 8.7.1987, s. 11

(4) EYVL N:o L 33, 8.2.1979, s. 15

(5) EYVL N:o L 233, 30.8.1985, s. 9

(6) EYVL N:o L 300, 19.11.1984, s. 171

LIITEI

"LIITE I a

Ruohonleikkureiden aiheuttaman ilmassa kantautuvan melun ohjauspaikassa tapahtuvan mittauksen menetelmä

Tätä menetelmää sovelletaan ruohonleikkureihin, joiden leikkuuleveys on yli 120 cm ja joissa on istuin kiinnitettynä sopivalla tavalla ruohonleikkurin rakenteelliseen osaan.

Nämä tekniset menettelyt täyttävät vaatimukset, jotka esitetään direktiivin 79/113/ETY liitteessä II, sellaisena kuin se on muutettuna direktiivillä 81/1051/ETY(1), ja tuon liitteen säännökset koskevat ruohonleikkureita seuraavin muutoksin ja lisäyksin:

>TAULUKON PAIKKA>

(1) EYVL N:o L 376, 30.12.1981, s. 49"

LIITE II

OHJAUSPAIKASSA MITATUN ÄÄNENPAINETASON OSOITTAVAN MERKIN MALLI

>VIITTAUS KAAVIOON>